En god sjat penge, fem år og nu kan Aalborg Portland høste afkastet af deres mere klima - og miljøvenlige produktion. De har reduceret deres elforbrug med 252 millioner kWh. Det svarer til knap 50.000 parcelhuses gennemsnitlige årlige energiforbrug. I perioden 2011-2015 investerede de 213 millioner kroner i forbedringer. Og af deres 'grønne regnskab' for 2015 kan de nu spotte forbedringerne. - I de seneste år har vi sat yderligere fart på miljø- og energiinvesteringerne, og vi anvendte 49,4 millioner kroner til formålet alene i 2015, forklarer miljø- og energichef Henriette Charlotte Nikolajsen. Til deres cementovne bruger de i dalende grad kul og olie som energiressource. I stedet stiger brugen af alternative brændsler. I 2011 bestod deres energiressource til cementovnene af 23 procent alternative brændsler. I 2015 var det tal steget til 33 procent.
Cementproducenten Aalborg Portland har gennem fem år reduceret deres elforbrug markant.